arnastofnun/IGC-2024 huggingface dataset:
Kerlingardyngja

Frá tjaldstæði við Hagalæk sunnan við Sellandafjall að Bræðraklifi norðan Herðubreiðarfjalla.

Þetta er miðhluti hinnar fornu Biskupaleiðar yfir Ódáðahraun, framhald leiðarinnar frá Kiðagilsdrögum um Suðurárhraun. Síðan tekur við síðasti hluti leiðarinnar, Veggjafellsleið. Suðurárhraunsleið, Kerlingardyngjuleið og Veggjafellsleið mynda saman Biskupaleið, sem er framhald Sprengisandsleiðar frá Skjálfandafljóti að Jökulsá á Fjöllum.

Landið er hér kalt og nakið og mikilúðlegt. Farið er um sanda og sandorpin hraun og ekki er hér vatn og fáar gróðurspildur, nema melgresi, lyng og víðir óvíða. Leiðin liggur milli reginfjalla. Í Ketildyngju norðan leiðarinnar eru Fremri-Námur, þar sem brennisteinn var tekinn og fluttur um Mývatn og Húsavík til Kaupmannahafnar, þegar kóngurinn þurfti að fara í stríð.

Byrjum í Kötlum sunnan Sellandafjalls, á mótum Biskupaleiðar af Sprengisandi og leiðar til Mývatns norður með Sellandafjalli, í 440 metra hæð. Förum út af jeppaslóðinni og fylgjum varðaðri leið yfir fjallgarðinn í átt til Jökulsár á Fjöllum. Fyrst förum við í norðaustur og síðan meira í austur og stefnum á syðri brún Bláfellshala. Þar komum við að dráttarvélaslóð umhverfis Bláfell. Þaðan höldum við austur á hraunið og förum skarðið milli Ketildyngju í norðri og Kerlingardyngju í suðri. Erum þar hæst í 780 metra hæð. Áfram förum við vörðuðu leiðina austur yfir Sveinagjá, sem er vond undir hóf. Síðan fyrir norðan Herðubreiðarfjöll, Gjáfjöll og að Bræðraklif í 540 metra hæð ofan við Hafragjá. Á brún Hafragjár eru þrjár vörður, sem sýna einstigi niður Bræðraklif. Þar tekur svo við Veggjafellsleið, síðasti áfangi Biskupaleiðar á leiðinni að Ferjufjalli við Jökulsá á Fjöllum, þar sem var fyrsti ferjustaður á Jökulsá.

32,4 km

Þingeyjarsýslur

Nálægir ferlar: Krákárbotnar, Suðurá, Suðurárbotnar.

Nálægar leiðir: Biskupaleið, Suðurárhraun, Veggjafell, Heilagsdalur, Dyngjufjalladalur, Íshólsvatn.

Skrásetjari: Ingvar Teitsson

Heimild: Ingvar Teitsson
Keldunesheiði

Frá Syðri-Bakka í Kelduhverfi til Heiðarbótar í Reykjahverfi.

Bláskógavegur og Keldunesheiði liggja um grónar heiðar Kelduhverfis, sundurskornar af gjám, sem liggja norður í framhaldi af Gjástykki. Þetta er dulmagnað heiðarland. Bezt er að fylgja slóðum dráttarvéla, því að víða leynast gjár undir grónu yfirborði. Einnig af því, að víða er kargaþýfið erfitt yfirferðar. Heiðin er óvenjulega vel gróin, þótt hraunið standi sums staðar upp úr. Hér er mikið af litskrúðugum blómum. Beitilyng, krækiberjalyng, sortulyng og fjalldrapi, gulvíðir og grávíðir, birki og reyniviður. Og mikil fugladýrð, þrestir, maríuerlur, sólskríkjur og margar fleiri tegundir.

Förum frá Syðri-Bakka/Þórseyri við Bakkahlaup suður framhjá eyðibýlinu Þórunnarseli, meðfram Skjálftavötnum að vestan, að Lindarbrekku og þaðan vestur á þjóðveg 85 um Kelduhverfi. Við förum yfir þjóðveginn og suðvestur um Keldunesheiði. Förum suðvestur um Ólafsborgarhæðir og Garðsheiði að Dimmadalsás sunnanverðum og síðan áfram suðvestur að Reykjaheiðarvegi. Þeim vegi fylgjum við til vesturs gegnum hlið við Rauðhól og síðan sunnan undir Sæluhúsmúla. Þaðan förum við þvert vestur heiðina að Höfuðreiðarmúla. Fylgjum fjallgarðinum til vesturs um Árnahvamm í 300 metra hæð og síðan suðvestur um Geldingadal, yfir Grjótgil og niður í Skógabotna, að Tröllagili. Þar beygjum við til vesturs að Heiðarbót.

43,2 km

Þingeyjarsýslur

Skálar:

Sæluhúsmúli: N65 57.686 W17 02.070.

Nálægir ferlar: Öxarfjörður, Þeistareykir, Hvammsheiði.

Nálægar leiðir: Krossdalur, Ærlækjarsel, Bláskógavegur, Sæluhúsmúli, Reykjakvísl.

Skrásetjari: Sæmundur Eiríksson

Heimild: Sæmundur Eiríksson
Kelduá

Frá Langhúsum við þjóðveg 934 í Fljótsdal meðfram Kelduá inn að eyðibýlinu Stöppuseli í Þorgerðarstaðadal.

Förum frá Langhúsum austur um Skersli inn í Suðurdal vestan Kelduár. Förum þannig inn allan Suðurdal og í framhaldi af honum inn Þorgerðarstaðadal að eyðibýlinu Stöppuseli.

15,4 km

Austfirðir

Nálægar leiðir: Sauðárvatn, Ódáðavötn, Hornbrynja, Flosaleið.

Skrásetjari: Jónas Kristjánsson

Heimild: Árbækur Ferðafélagsins
Kárahnjúkar

Frá Vaðbrekku í Hrafnkelsdal um Kárahnjúka að Sauðafelli við Snæfell.

Þjóðvegur nútímans að Kárahnjúkum.

Byrjum utarlega í Hrafnkelsdal nálægt Vaðbrekku. Þar er leið um Hrafnkelsdal. Förum eftir jeppaslóð suðvestur upp Vaðbrekkuháls. Síðan til suðurs vestan í Fjallkolli og áfram til suðurs hjá vesturbrún Hrafnkelsdals og síðan framhaldi hans í Glúmsstaðadal. Við vinnubúðir Kárahnjúka förum við til suðausturs yfir Glúmsstaðadal og Þuríðarstaðadal að norðurenda Grjótárhnjúks. Þaðan austur að þjóðvegi 910 norðan við Sauðafell, sem er nyrzt Snæfellshnjúka.

33,9 km

Austfirðir

Bílvegur

Nálægir ferlar: Sænautasel.

Nálægar leiðir: Hvannstóðsfjöll, Brattifjallgarður, Aðalbólsleið, Vesturöræfi, Snæfell, Hölkná, Byttuskarð, Eyvindarkofaver.

Skrásetjari: Jónas Kristjánsson

Heimild: Útivistarkort
Kálfstindar

Milli Eyfirðingarvegar sunnan við Skjaldbreið og Stóra-Dímons á Lyngdalsheiði.

Ógreinileg jeppaslóð, sem þræðir milli hrauns og hlíða. Þarna var ekki áður leið, en hún er vel fær hestum. Kálfstindar eru móbergshryggur með reisulegum tindum. Hann hefur sömu stefnu og gosvirka beltið í heild, norðaustur-suðvestur. Syðri endi tindanna er Reyðarbarmur og Barmaskarð. Þar vestur af er áberandi hóll, Stóri-Dímon. Við hann er Tintron, strýtulaga gervigígur og hellir.

Byrjum á Eyfirðingavegi við norðvesturhorn Skriðunnar andspænis Skjaldbreið, um 2 km austan við áningu undir Kerlingu, í 520 metra hæð. Förum suður með Skriðu, milli Þjófahrauns og hlíða. Förum áfram inn Langadal í áttina að Klukkuskarði og síðan norður fyrir endann á Skefilsfjöllum og suður með fjöllunum að vestanverðu. Áfram fylgjum við Skefilsfjöllum og síðan Kálfstindun. Þegar við komum að Eldborgum á Hrafnabjargahálsi, víkjum við frá tindunum til suðvesturs að Stóra-Dímon. Við förum norðan og vestan við hann og komum í 280 metra hæð að þjóðvegi 365 um Gjábakkahraun.

28,6 km

Árnessýsla

Skálar:

Hlöðuvellir: N64 23.913 W20 33.488.

Jeppafært

Nálægar leiðir: Eyfirðingavegur, Klukkuskarð, Biskupavegur.

Skrásetjari: Jónas Kristjánsson

Heimild: Útivistarkort
Kálfárgljúfur

Frá þjóðvegi 60 við Kálfárgljúfur í Þorskafirði austanverðum um gjúfrið og Hjallaháls að þjóðvegi 60 við Prestlæk í Djúpafirði.

Kálfá heitir eftir Kálfi, sem Guðmundur Þórisson drap í gljúfrinu, svo sem segir í Gull-Þóris sögu.

Byrjum við þjóðveg 60 sunnan við Kálfárgljúfur. Förum upp með gljúfrinu sunnanverðu og komum að þjóðvegi 60 uppi á Hjallahálsi. Síðan til vestsuðvesturs rétt norðan þjóðvegarins um Hjallaháls. Sunnan við Vörðufell sveigir reiðleiðin til vesturs frá bílveginum og sameinast honum aftur við beygjuna hjá Prestlæk.

4,2 km

Vestfirðir

Nálægar leiðir: Þorskafjarðarheiði, Hallsteinsnes.

Skrásetjari: Jónas Kristjánsson

Heimild: Útivistarkort
Kálfanes

Frá Hólmavík hringleið um Kálfanes til Hólmavíkur.

Förum frá Hólmavík. Á Vestfjarðavefnum er þessi leiðsögn: Gengið er frá enda Kópnesbrautar sem er innst í kauptúninu Hólmavík. Þar er upphaf gönguleiðarinnar. Fylgt er gamla þjóðveginum meðfram sjónum með Kálfanesborgir á vinstri hönd. Þegar komið er inn fyrir Höfða blasir bærinn Ós við og Ósáin. Gengið er upp með ánni og yfir þjóðveginn. Þar má sjá ummerki um áveitu í flóanum. Þaðan sést móta fyrir reiðgötu í hlíðinni fyrir ofan svonefnda Stakkamýri. Þeirri götu er fylgt að eyðibýlinu Kálfanesi og síðan áfram inn fyrir flugvöllinn. Lokaáfanginn er eftir þjóðveginum inn í kauptúnið aftur.

6,6 km

Vestfirðir

Nálægar leiðir: Laxárdalsheiði

Skrásetjari: Jónas Kristjánsson

Heimild: Útivistarkort
Kálfadalur

Frá þjóðvegi 60 við Múla í Kollafirði um Kálfadal upp á Kollafjarðarheiði.

Förum frá Múla meðfram Múlatöflu norður Kálfadal um eyðibýlin Múlasel og Kálfadal. Síðan norðaustur vestan við Múlaá inn í Mjóadal og norður þann dal. Við fylgjum Mjóadalsá fyrst í norður, síðan í vestur og loks aftur í norður á Múlafjall. Þegar upp á Múlafjall er komið, beygjum við í norðvestur og komum að slóðinni um Kollafjarðarheiði milli botns Kollafjarðar og Laugabóls við Ísafjörð.

11,6 km

Vestfirðir

Nálægar leiðir: Kollafjarðarheiði, Bæjarnes.

Skrásetjari: Jónas Kristjánsson

Heimild: Útivistarkort
Kattárdalur

Frá Miðgrund í Blönduhlíð um Kattárdal og Hvammsdal að Hvammi í Hjaltadal.

Förum frá Miðgrund austur að bænum Djúpadal og þaðan austur í Djúpadal. Þar sem dalurinn klofnar, förum við norðaustur Kattárdal og síðan norðnorðaustur um nyrðri dalbotninn upp á Tungufjall. Við höldum síðan áfram norður á fjallinu í 1080 metra hæð, förum fyrir botn Austurdals og komum á slóðir upp úr Austurdal og Vindárdal. Þar náum við greiðri en brattri leið norðaustur í Hvammsdal. Eftir dalnum er bein leið að Hvammi í Hjaltadal.

23,2 km

Skagafjörður

Nálægar leiðir: Grænuvötn, Kotagil, Ranghali, Suðurárdalur, Ullarvötn, Vindárdalur

Skrásetjari: Jónas Kristjánsson

Heimild: Árbækur Ferðafélagsins
Kattarrófa

Frá Tjörn á Vatnsnesi að Syðri-Þverá í Hópi.

Margrét Friðriksdóttir skrifar: “Dalurinn þrengist þegar innar dregur og þar fór að ganga betur. Innst er snarbratt einstigi, svokölluð Kattarrófa, sem liðast uppá Heiðargöturnar. Þar tókst að halda stóðinu slöku um stund áður en við byrjuðum að feta okkur upp Kattarrófuna sem reyndist ekki nærri því eins ægileg og maður hafði búið sig undir og því létt framundan. Hinar svokölluðu Heiðargötur voru talsvert ógreinilegri en maður hefði búist við af “fornri þjóðleið” og svo var stóðið ekki alveg sammála knöpunum um hvar best væri að fara. Skemmst er frá því að segja að fjallið er alsett pyttum og mýrarflákum af verstu gerð, vægast sagt erfitt yfirferðar.”

Förum frá Tjörn suður Katadal inn í dalbotn. Þaðan upp Kattarrófu og suður Heiðargötur, suður Dagagil og Þverárgil. Síðan austur að Syðri-Þverá.

15,9 km

Húnavatnssýslur

Nálægir ferlar: Hópið, Borgarvirki.

Nálægar leiðir: Langihryggur.

Skrásetjari: Jónas Kristjánsson

Heimild: Herforingjaráðskort
Katlavegur

Frá Höfn í Melasveit að Leirárgörðum í Leirársveit.

Katlavegur var áður fyrr fjölfarinn, þegar réttir voru í Höfn. Þá voru allir fjárrekstrar um Katlaveginn sem fóru frá Hafnarrétt til Leirársveitar. Auk þess fóru Borgfirðingar oft þar um á leið sinni til eða frá Akranesi, einkum um haust og vor, ef Skarðsheiði var ófær.

Förum frá Höfn í Melasveit austsuðaustur yfir veg 1, austsuðaustur Katlaveg meðfram fjallgarðinum. Framhjá línuvegi úr byggð norðaustur á Skarðsheiði. Þaðan til suðurs fyrir vestan Leirá að brúnni yfir ánni á þjóðvegi 504 hjá Leirárgörðum.

10,1 km

Borgarfjörður-Mýrar

Nálægar leiðir: Skarðsheiði, Leirárdalur, Hafnarskógur.

Skrásetjari: Kortavefur LH

Heimild: Kortavefur LH
Kastali

Frá Kastala vestan Vatnshamravatns um Heggstaði að þjóðvegi 510.

Förum af þjóðvegi 50 eftir jeppaslóða suðaustan Vatnshamravatns norðaustur að Heggstöðum og áfram norður að þjóðvegi 510.

4,8 km

Borgarfjörður-Mýrar

Jeppafært

Skrásetjari: Kortavefur LH

Heimild: Kortavefur LH
Kambur

Frá Veiðileysufirði fyrir Kamb til Kúvíkna í Reykjarfjarðar.

Á Vestfjarðavefnum segir m.a.: Kambur er sérkennilegt og áberandi fjall á nesinu milli Reykjarfjarðar og Veiðileysufjarðar í Árneshreppi á Ströndum. Upp úr Kambinum rísa þverhníptir tindar sem álengdar minna á tröllagreiðu … Samkvæmt þjóðsögunni er nafn fjarðarins þannig til komið að kerling nokkur sem Kráka hét missti tvo syni sína í róðri á firðinum. Lagði hún þá á fjörðinn að þar myndi aldrei fást framar bein úr sjó … Frá Látrum var nokkuð útræði fyrrum og talsverður reki er þar … Kúvíkur sem um 250 ára bil var eini verslunarstaðurinn á Ströndum frá því um aldamótin 1600. Þar voru um tíma tvær verslanir og heimavistarskóli var rekinn þar einn vetur (1916). Þar má ennþá sjá merki umsvifanna, til dæmis pott þar sem hákarlalýsið var soðið í.”

Förum frá sæluhúsinu í Veiðileysufirði meðfram sjó vestur og norður fyrir botn Veiðileysufjarðar. Þar er greinilegur slóði. Við fylgjum honum vestur ströndina um skrítnar sandsteinsmyndanir. Utarlega á nesinu komum við að Kambi. Þar var búið til 1954 og stendur húsið enn. Þar er grjótdys, sem heitir Spænskradys. Við förum út á Víganes og síðan vestur og inn með Reykjarfirði. Þar komum við að Látrum, þar sem við förum sjávarmegin við klettaborg með glufum og gjám. Þar breikkar gatan og er vandlega hlaðin yfir verstu farartálmana. Þar er ströndin vogskorin. Við höldum vestur og komum að Halldórsstöðum. Í landi bæjarins var verzlunarstaðurinn Kúvíkur. Þaðan förum við vestur á þjóðveg 643 í Reykjarfirði.

13,2 km

Vestfirðir

Skálar:

Veiðileysufjörður: N65 55.850 W21 26.090.

Nálægar leiðir: Trékyllisheiði, Háafell.

Skrásetjari: Jónas Kristjánsson

Heimild: Útivistarkort
Kambsskarð

Frá Stóra-Kambi í Breiðuvík til Fróðár í Fróðársveit.

Gamla alfaraleiðin, nokkru styttri en Fróðárheiði. Símalína liggur um skarðið.

Förum frá Stóra-Kambi norður og upp Kambshóla, og í miklum sneiðingum norður í Kambsskarð í 480 metra hæð milli Einbúa að vestan og Hests að austan. Síðan niður í Draugagil og vestan við Fróðárkotsmúla norður og niður í Fróðárdal að gamla veginum við Fróðá sunnan við Bugsvötn.

8,3 km

Snæfellsnes-Dalir

Nálægar leiðir: Fróðárheiði Búlandshöfði.

Skrásetjari: Jónas Kristjánsson

Heimild: Herforingjaráðskort
Kambsfell

Frá mótum Bárðargötu og Gæsavatnaleiðar um Kambsfell að Nýjadal á Sprengisandi.

Við Hagakvíslar liggur leiðin nærri Tómasarhaga. Fyrrum höfðu hestamenn beit þar. Björn Gunnlaugsson segir árið 1841: “Undir fellinu, þeim megin sem snýr frá jöklinum, eru sléttir melar og á þeim miðjum er grasflötur framundir kýrvöllur að stærð sem er Tómasarhagi.” Þá töluðu Bárðdælingar um hinn “ágæta töðuvöll”. En 1871 voru þarna engir hestahagar lengur og hafa síðan ekki verið. Nú er þarna gulbleik mosabreiða í eyðimörkinni.

Jónas Hallgrímsson á samt minningu þjóðarinnar í ljóðinu Tómasarhaga: “Tindrar úr Tungnajökli, / Tómasarhagi þar / algrænn á eyðisöndum / er einn til fróunar. / Veit eg áður hér áði / einkavinurinn minn, / aldrei ríður hann oftar / upp í fjallhagann sinn. / Spordrjúgur Sprengisandur / og spölur er út í haf; / hálfa leið hugurinn ber mig, / það hallar norður af.”

Byrjum á vegamótum Bárðargötu og Gæsavatnaleiðar norðaustan Tungnafellsjökuls. Förum til vesturs fyrir norðan Fossaleiti og sunnan Kambfell. Síðan suðvestur með Tungnafellsjökli framhjá Öxl að Hagakvíslum og þaðan suðvestur að fjallaskálanum í Nýjadal.

26,7 km

Þingeyjarsýslur, Rangárvallasýsla

Skálar:

Nýidalur: N64 44.103 W18 04.323.

Jeppafært

Nálægir ferlar: Öxnadalsdrög, Vonarskarð, Fjórðungsalda, Nýidalur.

Nálægar leiðir: Gásasandur, Gæsavötn.

Skrásetjari: Jónas Kristjánsson

Heimild: Útivistarkort
Kambafoss

Frá Helgavatni í Þverárhlíð um Kambafoss og Spenaheiði að fjallaskálanum Þverhlíð við Hellisá.

Förum frá Helgavatni norðnorðaustur að Þverá og síðan austnorðaustur með ánni að eyðibýlinu Hermundarstöðum. Þar heitir hún Litla-Þverá. Förum norður yfir ána og austnorðaustur að Kambafossi. Áfram vestur með Litlu-Þverá. Áður en við komum að Fanngili förum við vestnorðvestur á Spenaheiði. Norðnorðaustur heiðina að Hellisá og loks austur með ánni að fjallaskálanum Þverhlíð.

24,2 km

Borgarfjörður-Mýrar

Skálar:

Þverhlíð: N64 52.595 W21 02.859

Nálægar leiðir: Kjarrá, Kjarardalur.

Skrásetjari: Kortavefur LH

Heimild: Kortavefur LH
Kaldidalur

Frá Hallbjarnarvörðum og Biskupsbrekku um Kaldadal til Húsafells í Hálsasveit.

Löng dagleið, um 70 km frá Þingvöllum. Tólf tíma lestargangur var frá Hofmannaflöt undir Meyjarsæti til Húsafells. Alltaf fjölfarin, þótt langt væri milli byggða í samanburði við vestari leiðir. Rudd 1830, fyrst fjallaleiða á Íslandi.

Skúlaskeið er stórgrýttur kafli Kaldadalsleiðar. Grímur Thomsen orti um það kvæði. Fjallar um Skúla, sem dæmdur var til lífláts á Alþingi. Honum tókst að forða sér á viljugum og öflugum hesti sínum, sem Grímur nefnir Sörla. Á Skúlaskeiði barði hesturinn grjótið og dró ekki af sér. Þar drógust eftirreiðarmenn hans hins vegar aftur úr. Í kvæði Gríms er þessi hending: “Hann forðaði Skúla undan fári þungu / fjöri sjálfs sín hlífði klárinn miður; / og svo með blóðga leggi, brostin lungu / á bökkum Hvítár féll hann dauður niður.”

Förum frá Hallbjarnarvörðum og Biskupsbrekku í 350 metra hæð. Fylgjum bílslóðinni norður um graslendið Brunna og Brunnahæðir, síðan um Leirárdrög í grastunguna Egilsáfanga og hjá vörðunni Kerlingu við vesturenda Hrúðurkarla. Frá Kerlingu er frábært útsýni til allra átta. Við förum áfram norður milli Lyklafells og Oks að vestanverðu og Þórisjökuls að austanverðu. Sá kafli vegarins heitir Langihryggur og fer í 700 metra hæð. Vestan Syðra-Hádegisfells tekur við Skúlaskeið. Áfram förum við vestan við Nyrðra-Hádegisfell og niður Lambártungur að Geitá. Þar beygjum við til vesturs með ánni og förum norðan Selfjalls eftir reiðslóð um Húsafellsskóg og vestur í Húsafell í 120 metra hæð.

39,7 km

Árnessýsla

Skálar:

Skógarhólar: N64 17.739 W21 04.807.

Kaldidalur: N64 26.840 W20 57.711.

Jeppafært

Nálægir ferlar: Bláskógaheiði, Norðlingafljót.

Nálægar leiðir: Okvegur, Reyðarvatn, Skjaldbreiður, Skessubásavegur, Múlaskógur, Húsafell.

Skrásetjari: Jónas Kristjánsson

Heimild: Jónas Kristjánsson
Kaldbakur-Laxárdalur

Reiðslóð Íshesta á Gullna hring þeirra frá Gullfossi og Geysi að hestabýlinu Fossnesi. Frá Laxárdal að Fossnesi er riðið með þjóðvegi. Á Kaldbak er gistihólf, traust skiptigerði og hnakkageymsla fyrir ferðahesta.

Förum frá gerði við hesthúsbragga neðan við bæjarhús á Kaldbak eftir dráttarvélaslóð upp í ásana mlli Kaldbaks og Stóru-Laxár, Heimriháls og Eystriháls. Milli þeirra er fellið Viðtali á hægri hönd. Við komum niður á Leirur við fjárhús frá Kaldbak í Stekkatúni. Við förum slóðina áfram um Leirur og um hlið á heimagirðingu. Handan þess er reiðslóð um Innra-Einarsholt austan Kaldbaksvatns. Slóðin skiptist austan vatnsins og við förum þverslóð niður brekkuna að Kaldbaksvaði á Stóru-Laxá. Handan vaðsins förum við upp á veiðiveg og förum hann suður í Laxárdal.

12,2 km

Árnessýsla

Nálægir ferlar: Kaldbakur, Kaldbaksland, Kaldbaksvað, Fagridalur, Laxárgljúfur, Fjallmannaleið, Laxárdalsvað.

Nálægar leiðir: Stóra-Laxá, Hlíðarfjall, Illaver, Skáldabúður, Fossnes, Hamarsheiði, Þjórsárholt.

Skrásetjari: Jónas Kristjánsson

Heimild: Jónas Kristjánsson
Kaldbakur-Fossnes

Reiðslóð Íshesta á Gullna hring þeirra frá Gullfossi og Geysi að hestabýlinu Fossnesi. Á Kaldbak er gistihólf, traust skiptigerði og hnakkageymsla fyrir ferðahesta. Í Fossnesi er gisting fyrir hestaferðamenn og hesta þeirra.

Förum frá hesthúsbragga neðan við bæjarhús á Kaldbak eftir dráttarvélaslóð upp í ásana mlli Kaldbaks og Stóru-Laxár, Heimriháls og Eystriháls. Milli þeirra er fellið Viðtali á hægri hönd. Við komum niður á Leirur við fjárhús frá Kaldbak í Stekkatúni. Við förum slóðina áfram um Leirur og um hlið á heimagirðingu. Handan þess er reiðslóð um Innra-Einarsholt austan Kaldbaksvatns. Slóðin skiptist austan vatnsins og við förum þverslóð niður brekkuna að Kaldbaksvaði á Stóru-Laxá. Handan vaðsins förum við upp á veiðiveg og förum hann suður í Laxárdal. Þar tekur við þjóðvegur 329 og fylgjum við honum til suðurs framhjá Skáldabúðum að Minni-Mástungu í Gnúpverjahreppi. Þaðan er stutt leið með vegi, fyrst suður með þjóðvegi 329 og síðan með þjóðvegi 325 austur að Fossnesi.

23,2 km

Árnessýsla

Nálægir ferlar: Kaldbakur, Kaldbaksland, Kaldbaksvað, Fagridalur, Laxárgljúfur, Fjallmannaleið, Laxárdalsvað.

Nálægar leiðir: Stóra-Laxá, Hlíðarfjall, Illaver, Skáldabúður, Fossnes, Hamarsheiði, Þjórsárholt, Þjófagil, Ásólfsstaðir.

Skrásetjari: Jónas Kristjánsson

Heimild: Jónas Kristjánsson
Kaldbaksvað

Frá Kaldbak að Mástungu í Hreppum.

Hefðbundin reiðslóð yfir í Gnúpvejahrepp, mlli Kaldbaks og Mástungu. Íshestar nota þessa leið á Gullna hringnum um uppsveitir Árnessýslu, Geysi og Gullfoss. Á Kaldbak er gistihólf, traust skiptigerði og hnakkageymsla fyrir ferðahesta.

Förum frá gerði við hesthúsbragga neðan við bæjarhús á Kaldbak eftir dráttarvélaslóð upp í ásana milli Kaldbaks og Stóru-Laxár, Heimriháls og Eystriháls. Milli þeirra er fellið Viðtali á hægri hönd. Við komum niður á Leirur við fjárhús frá Kaldbak í Stekkatúni. Við förum slóðina áfram um Leirur og um hlið á heimagirðingu. Handan þess er reiðslóð um Innra-Einarsholt austan Kaldbaksvatns. Slóðin skiptist austan vatnsins. Önnur liggur bein áfram í Hrunakrók, en við förum þverslóð niður brekkuna að Kaldbaksvaði á Stóru-Laxá. Handan vaðsins förum við upp á veiðiveg og förum hann suður í Laxárdal. Þar tekur við þjóðvegur 329 og fylgjum við honum til suðurs framhjá Skáldabúðum að Minni-Mástungu.

16,8 km

Árnessýsla

Nálægir ferlar: Kaldbakur, Kaldbaksland, Fagridalur, Laxárgljúfur, Fjallmannaleið, Laxárdalsvað.

Nálægar leiðir: Stóra-Laxá, Hlíðarfjall, Illaver, Skáldabúður, Fossnes, Hamarsheiði, Þjórsárholt.

Skrásetjari: Jónas Kristjánsson

Heimild: Jónas Kristjánsson
Kaldbaksland

Sportleið umhverfis Kaldbaksfjall, öll í landi Kaldbaks.

Stuttur hvíldardagur fyrir þá, sem eru á leið í eða úr Helgaskála eða Hallarmúla, Gnúpverjahreppi eða Biskupstungum. Frá Kaldbak förum við Fjallmannaleið að Hrossatungum, þaðan niður brekkur að Stóru-Laxá og til baka slóðina milli Hrunakróks og Kaldbaks. Öll þessi leið er gróin. Á Kaldbak er gistihólf, traust skiptigerði og hnakkageymsla fyrir ferðahesta, mikið notað af Íshestum.

Förum frá hlaðinu á Kaldbak um hlið í heimahagann umhverfis Bæjarás. Með girðingu í átt að Kaldbaksfjalli, síðan um hlið á girðingu upp í úthagann. Þaðan norðaustur með Hömrum, austur og upp í Skál, svo austur í Hrossatungur, þar sem við sveigjum austur fyrir Kaldbaksfjall. Þar förum við niður Hrísaás fyrir vestan Þverárgljúfur niður á slóðina milli Hrunakróks og Kaldbaks. Hún liggur milli Stóru-Laxár og Kaldbaksfjalls, undir Tjaldbúð og yfir Skúlahvamm. Þar liggur þverslóð af leiðinni niður að Stóru-Laxá og yfir hana á Kaldbaksvaði. Við förum hins vegar beint áfram upp endann á Innra-Einarsholti austan Kaldbaksvatns, síðan yfir Stekkatúnsmýri neðan við beitarhús frá Kaldbaki, þar sem áður var eyðibýlið Kaldbakshrísar. Áfram yfir Tjarnarflóð að svo dráttarvélaslóð yfir hálsana milli Stóru-Laxár og Kaldbaks. Fyrst förum við Eystriháls og síðan Heimriháls. Ofan af honum sjáum við yfir Skyrflöt niður að bæjarhúsum á Kaldbak.

10,4 km

Árnessýsla

Nálægir ferlar: Kaldbakur, Kaldbaksvað, Fagridalur, Laxárgljúfur, Fjallmannaleið.

Nálægar leiðir: Laxárdalsvað, Stóra-Laxá.

Skrásetjari: Jónas Kristjánsson

Heimild: Jónas Kristjánsson
Kaldalón

Frá Ármúla á Langadalsströnd yfir Kaldalón í Skjaldfannardal að Unaðsdal á Snæfjallaströnd.

Útfiri mikið er í Kaldalóni. Um háflóð þarf að fara inn á Eyrar og þar yfir Mórillu, en þar geta verið sandbleytur. Um hálffallinn sjó er góð reiðfjara í Lóninu.

Förum frá Ármúla og fylgjum þjóðvegi 635 að Kaldalóni. Þar fylgjum við sjónum mikið til og förum leirurnar. Förum frá Seleyrarodda, sem áður hét Vestanseyri og komum upp á móti bænum Lónseyri. Þar förum við aftur upp á þjóðveginn og fylgjum honum um Bæi í Unaðsdal.

11,4 km

Vestfirðir

Ekki fyrir göngufólk

Nálægar leiðir: Vébjarnarnúpur, Dynjandisskarð, Öldugilsheiði, Drangajökull, Ófeigsfjarðarheiði, Rjúkandisdalur.

Skrásetjari: Jónas Kristjánsson

Heimild: Herforingjaráðskort